Pero yaaꞌn cykilcakey chi temela tuj cytzalajebla.
Tej tjaw nscyꞌoꞌna ejeeꞌy tuꞌn cyoca te nxela,
el nniꞌya tiꞌj at jun yaaꞌn tuꞌn tel baꞌn.
Pero tocx ja xjal lu cyxola tuꞌntzen tel jax tyol Dios.
Tzin tkbaꞌn tyol Dios cyjulu:
“Cyxol kej xjal chi waaꞌl wuyena,
at jun cjawel tken tuꞌn toc t-xjoꞌn inayena,”
tz̈i tyol Dios.
At jun cyxola cbinchal jun kaꞌ wiꞌja.
Bix tzin nkbaꞌna jlu cyey te mitknaꞌx tbint,
tuꞌntzen miꞌn baj cycꞌuꞌja wiꞌja oj tbint tuꞌnxin juꞌwa,
sino cꞌoquel ke cycꞌuꞌja wiꞌja Jscyꞌoꞌn tuꞌn Dios inayena.
Jaxxix cxeꞌl nkbaꞌna cyey,
chi oquela te nxela,
bix alcye cꞌoquel tbiꞌn cyyola oj t-xiꞌ nsmaꞌna ejeeꞌy,
jax n-oc tbiꞌn weya.
Bix alcye cꞌocslal wiꞌja,
jax n-ocslan tiꞌj Nmana e tzaj tsmaꞌn inayena—tz̈i Jesús cye t-xnakꞌatzxin.
Tej tbaj tkbaꞌnxin kej yol lu,
e tzaj jun nintzaj bisbajil tiꞌjxin,
bix e xiꞌ tkbaꞌnxin tuj tzinen:
—Jaxxix cxeꞌl nkbaꞌna cyey,
at jun cyxola cxeꞌl tqꞌueyen inayena tuj cykꞌab kej xjal cyaj tuꞌn ncuba—tz̈ixin.
Tej t-xiꞌ tkbaꞌn Jesús at jun t-xnakꞌatzxin tuꞌn tqꞌueyen jaxin,
nimxsen e jaw seyꞌpajkexin,
bix akꞌkexin cyeyꞌlte tuj cywitzxin.
Minteyꞌ tumel cyuyaxin alcyej tocx cyxolxin e yolen Jesús tiꞌj.
Toctzen ttxlaj Jesús jun t-xnakꞌatzxin nim oc takꞌ texin.
Bix oc tchꞌiquen Simón Pedro tiꞌj jxin toc ttxlaj Jesús,
te yecꞌbil e tajbe tuꞌn tyolen tuya,
bix e xiꞌ tkanen Pedro te:
—¿Mapa tbiy alcyej nyolen Jesús tiꞌj?
Kbantz keya—tz̈i Pedro.
Juꞌ tzunj,
jt-xnakꞌatz Jesús toc ttxlajxin e xiꞌ tkanen texin:
—Taat,
¿alcyetzen?
—Alcye tzunj cxeꞌl nkꞌoꞌna pan te,
oj tcuꞌx nmuꞌna.
Ja tzunja—tz̈i Jesús.
Bix e cuꞌx tmuꞌnxin jun piẍ pan,
bix e xiꞌ tkꞌoꞌnxin te Judas,
tcwal Simón Iscariote.
Pero tej t-xiꞌ toyenxin te Judas,
biꞌx oc Judas tuj tkꞌab taaw il.
Bix e xiꞌ tkbaꞌn Jesús te:
—J-at tuꞌn tbint tuꞌna,
bincham tuj ajkelbil—tz̈ixin.
Pero cyxol kej niyꞌtl t-xnakꞌatzxin kꞌukl tiꞌ mes,
min-al el cyniyꞌ tiꞌj tiken e xiꞌ tkbaꞌnxin kej yol lu te Judas Iscariote.
Cuma ajben Judas te cꞌojlal cypwak Jesús,
juꞌ tzunj tuj cywitz juun t-xnakꞌatzxin e tajbexin tuꞌn t-xiꞌ Judas te lokꞌol jwaabj te ninkꞌij,
bix ka tuꞌn t-xiꞌ tkꞌoꞌn Judas jun onbil cyej xjal mebe.
Tejtzen t-xiꞌ ttzyuꞌn Judas jpan otk txiꞌ tkꞌoꞌn Jesús,
n-etztl Judas.
Bix otk cub klolj.
Tej tetz,
e xiꞌ tkbaꞌn Jesús cye t-xnakꞌatzxin:
—Ya ma pon tumel tuꞌn tbint wuꞌna jma tzaj kꞌoꞌn weya tuꞌn tbint,
bix tuꞌn tjaw nimset tbi Nmana tuꞌnj cbinel wuꞌna,
inayena,
jxjal Smaꞌn tuꞌn Dios.
Bix ka ma jaw nnimsaꞌna tbi Dios tuꞌnj at tuꞌn tbint wuꞌna,
jax ctzaal tyeecꞌan Dios tnimbil weya.
Bix chꞌixcꞌa tpon tumel tuꞌn tjaw nimset nbiꞌya tuꞌnxin.
Key wuya nim n-oc cyakꞌa weya,
cxeꞌl ntxꞌolbaꞌna cyey tuj tzinen ti japenina nyola.
Nuk chꞌintl chin temela cyuyey.
Bix cyaja tuꞌn cyxiꞌy wuyena,
pero mlay cheꞌxa wuyena.
Tisen e xiꞌ nkbaꞌna cye nejenel cye judío,
jax cxeꞌl nkbaꞌna cyey jaꞌlewe,
mlay cheꞌxa jaaꞌ chin xeꞌla.
Cxeꞌl nkꞌoꞌna cyey jun acꞌaj ley.
Cꞌoquel cyakꞌ cyiiba cyey.
Tisen ma tzꞌoc cyakꞌa weya,
juꞌx cyiiꞌnx tuꞌn toc cyakꞌ cyiiba cyey.
Ka ma tzꞌoc cyakꞌ cyiiba cyey juꞌwa,
tuꞌn tzunj jlu qꞌuelel cyniyꞌ cykil xjal tiꞌj ka nxnakꞌatzkey—tz̈i Jesús.
E xiꞌ tkbaꞌntzen Simón Pedro texin:
—Taat,
¿jaaꞌtzen cxeꞌley?
—tz̈i Pedro.
—Mlay tzꞌoc lpey wiꞌja jaꞌlewe jaaꞌ chin xeꞌla.
Pero laꞌ alcye jun kꞌij cꞌoquel lpey wiꞌja—tz̈i Jesús.
E xiꞌ tkbaꞌn Pedro texin:
—Taat,
waja tuꞌn woc lpeya tiꞌja jaꞌlewe.
Ka at il tiꞌj,
chin cymeela tuꞌn woc lpeya tiꞌja—tz̈i Pedro.
Aj ttzakꞌbeꞌn Jesús te Pedro:
—¿Jaxpa tuꞌna ccymela tuꞌn toc lpeya wiꞌja?
Jaxxix cxeꞌl nkbaꞌna tey,
te mitknaꞌx kskix,
oj tookꞌ jun cooꞌ,
tuꞌn ttz̈i tiꞌja otktzen tkbay oxe maj min ttzkiꞌna nwitza—tz̈ixin te Pedro.